บาทแข็งไม่ระคายผิวส่งออกไทยสู้คู่แข่งได้
ธนาคารโลกเชื่อส่งออกไทยยังแข่งขันได้แม้บาทแข็ง
24 ม.ค. 2556

ธนาคารโลกเชื่อส่งออกไทยยังแข่งขันได้แม้บาทแข็ง
น.ส.กิริฎา เภาพิจิตร นักเศรษฐ ศาสตร์อาวุโส ธนาคารโลก สำนัก งานประเทศไทย กล่าวว่า ค่าเงินบาทแข็งค่าขึ้นในช่วงนี้ ไม่น่าเป็นปัจจัยหลักที่กระทบภาคส่งออก แต่ผลจากภาวะเศรษฐกิจโลกที่ชะลอตัวลงมากน่าจะเป็นปัจจัยสำคัญที่กระทบส่งออกของไทยมากกว่า เพราะที่ผ่านมาแม้เงินบาทแข็งค่าขึ้นแต่การส่งออกยังขยายตัวได้เป็นตัวเลขสองหลัก แต่ปีนี้เศรษฐกิจโลกชะลอมาก ส่งออกจึงเติบโตได้ต่ำ 
เงินบาทที่แข็งค่าขณะนี้มาจากปริมาณเงินทุนไหลเข้าเอเชียมาอย่างต่อเนื่อง ซึ่งค่าเงินบาทที่แข็งค่าขึ้น 5% ถ้าเทียบกับสกุลภูมิภาคแล้ว ยังถือว่าสามารถแข่งขันได้ ไม่แข็งค่ากว่าคู่แข่งมาก
“มีเงินทุนระยะสั้นไหลเข้ามาในตลาดพันธบัตรระยะสั้น 14 วัน และตลาดหุ้นค่อนข้างมากกว่าประเทศอื่น เพราะไทยมีศักยภาพการเติบโตที่ดีกว่าเพื่อนบ้าน” น.ส.กิริฎา กล่าว 
นายบัณฑูร ล่ำซำ ประธานเจ้าหน้าที่บริหาร และกรรมการผู้จัดการ ธนาคารกสิกรไทย ยอมรับว่า มีการเก็งกำไรจากค่าเงินบาทกันบ้าง แต่ไม่น่ากลัว เพราะตลาดไทยยังเล็ก การกู้เงินจากสถาบันการเงินมาเก็งกำไรไม่ใช่เรื่องง่าย